Përparim jo i barabartë në ushqyerjen e fëmijëve
Sipas një studimi të ri, më pak se 50% e vendeve në zhvillim do ta përmbushin objektivin për uljen e urisë te fëmijët
Një studim i ri arrin në përfundimin se më pak se gjysma e vendeve në zhvillim ka të ngjarë të përmbushin Objektivin e Mijëvjeçarit për Zhvillim për sa i përket uljes së urisë mes fëmijëve. Sipas studimit, rreth 110 milion fëmijë në gjithë botën janë në kategori të mesme ose të lartë nën peshë, ndërkohë që gati 150 milion të tjerë janë disi nën peshë. Rezultati është i bazuar në analizën e studimeve të shumë vendeve dhe në kërkime të tjera të kryera për dekada me rradhë. Profesori Majid Ezzati i kolegjit Imperial të Londrës ishte në krye të kësaj përpjekjeje. Studimi përfshiu gjithashtu kërkime të kryera nga Organizata Botërore e Shëndetsisë dhe nga universitete të ndryshme amerikane. Profesor Ezzati thotë se statusi i ushqyerjes së fëmijëve mund të ndryshojë shumë nga një rajon i botës në tjetrin. Por e njëjta gjë nuk mund të thuhet për Afrikën nën-Sahariane. Profesor Ezzati thotë se është vështirë të përcaktohet me saktësi mungesa e përparimit në Afrikën nën-Sahariane, megjithatë, shton ai, ekzistojnë disa tregues. Profesor Ezzati thotë se 61 prej 141 vendeve në zhvillim të përfshira në studim kanë më shumë se 50 për qind mundësi që të arrijnë objektivin e uljes së urisë mes fëmijëve deri në vitin 2015. Mes vendeve në pozitë shumë të mirë janë Kili dhe Kina, madje edhe në Afrikën nën-Sahariane ka disa përjashtime si Gana, Angola dhe Botsvana. Studiuesit në përgjithësi përdorin gjatësinë dhe peshën për të përcaktuar statusin e ushqyerjes te fëmijët. Profesor Ezzati thotë se Objektivat e Mijëvjeçarit për Zhvillim ndihmuan në krijimin e motiveve për të zgjidhur urine dhe çështje të tjera mes fëmijëve. Ai shton se ka prova që tregojnë se ushqyerja mes fëmijëve përmirësohet më së miri nëpërmjet zhvillimit të barabartë ekonomik, investimeve tek fermat e vogla, kujdesit shëndetsor bazë dhe programeve për të varfërit.